(Návrh)

**VYHLÁŠKA**

**Ministerstva dopravy a výstavby Slovenskej republiky**

z ...................... 2022,

**ktorou sa dopĺňa vyhláška Ministerstva dopravy a výstavby Slovenskej republiky č. 134/2018 Z. z., ktorou sa ustanovujú podrobnosti o prevádzke vozidiel v cestnej premávke v znení neskorších predpisov**

Ministerstvo dopravy a výstavby Slovenskej republiky podľa § 136 ods. 3 písm. d) zákona č. 106/2018 Z. z. o prevádzke vozidiel v cestnej premávke a o zmene a doplnení niektorých zákonov ustanovuje:

**Čl. I**

Vyhláška Ministerstva dopravy a výstavby Slovenskej republiky č. 134/2018 Z. z., ktorou sa ustanovujú podrobnosti o prevádzke vozidiel v cestnej premávke v znení vyhlášky č. 308/2019 Z. z. a vyhlášky č. 499/2019 Z. z.sa dopĺňa takto:

Za § 34 sa vkladá § 34a, ktorý vrátane nadpisu znie:

„§ 34a

Automatizované doručovacie vozidlo

(1) Automatizované doručovacie vozidlo je malé automatizované vozidlo, malé plne automatizované vozidlo alebo malé na diaľku ovládané vozidlo, ktoré sa pohybuje čiastočne alebo úplne bez dohľadu vodiča a slúži na prepravu nákladu.

(2) Automatizované doručovacie vozidlo sa pohybuje na kolesách alebo inom podvozku, je v priamom kontakte s vozovkou a používa senzory, kamery alebo iné obdobné zariadenia na získavanie informácií o okolitom prostredí.

(3) Automatizované doručovacie vozidlo nemôže presahovať

a) celkovú dĺžku ........................................ 1,5 m,

b) celkovú šírku ........................................ 0,6 m,

c) celkovú výšku ....................................... 1,0 m.“.

**Čl. II**

Táto vyhláška nadobúda účinnosť 1. decembra 2022.